Bristol K型

Bristol K型係英國Bristol出嘅一款前置引擎雙層巴士底盤，1937年亮相。佢取代咗原有嘅Bristol G型雙層巴士。

生產史
K型同之前G型嘅最大唔同在於副波箱改為緊貼住引擎，跟返市場上第二啲雙層巴士大隊。而引擎亦唔似得G型噉樣有配過汽油同埋柴油引擎，一開波淨係得吉拿5LW柴油引擎一款，車型代號K5G。巴士尺寸跟隨嗰時嘅限制，長26呎，闊7呎半。

Bristol K型自投產初期就已經俾Bristol母公司Tilling Group旗下嘅多間巴士公司引入，而一啲Tilling Group以外嘅巴士公司都有買，可以配唔同廠嘅車身。1940年二次大戰初期，Bristol接到政府軍需部指示停產巴士。到咗1941年，巴士生產商獲准繼續生產手頭上未完成嘅巴士，呢啲獲「解凍」嘅巴士，由戰時運輸部分配畀有需要嘅巴士公司。

1944年，Bristol K型成為第三款投產嘅戰時規格雙層巴士。戰時規格嘅巴士底盤同埋「效用型」車身嘅設計同生產都按照軍需部嘅要求，務求將生產成本降到最低。戰時規格嘅Bristol K型主要用AEC A202引擎，少部分喺戰後生產嘅係用吉拿5LW或者Bristol AVW引擎。較為後期生產嘅巴士轉咗用新嘅引擎散熱水箱，安裝位置比起舊款嘅低，後面嘅引擎蓋亦同樣得以降低。戰時規格嘅Bristol K型同樣由戰時運輸部向巴士公司分配。

二次大戰過後，巴士公司又可以自由選購巴士，巴士生產亦逐漸冇咗二戰時嘅限制。新版引擎散熱水箱同埋三款引擎選擇都得以保留，另外加多咗吉拿6LW引擎選擇。有啲巴士公司喺得到特別批准之下引入8呎闊嘅巴士，喺1948年，有一批8呎闊、配吉拿6LW引擎嘅KW6G喺卡迪夫投入服務。

1948年，Tilling Group嘅巴士業務俾英國政府收購，撥入British Transport Commission。Bristol成為國營機構之後，只可以賣巴士畀國營嘅巴士公司。賣畀非國營巴士公司嘅Bristol K型喺1950年或之前出廠；而原屬Tilling Group嘅巴士公司將Eastern Coach Works車身嘅Bristol K型列為標準，往後嘅Bristol K型巴士都係佢哋買嘅。

1950年，英國政府放寬巴士嘅尺寸限制，雙層巴士長度可以去到27呎，闊度可以去到8呎。Bristol亦推出27呎嘅K型應市，包括有7呎半闊嘅KS5G、KS6B，同埋8呎闊嘅KSW5G、KSW6B、KSW6G。有啲KS系列巴士底盤俾人裝咗個8呎闊車身。

停產
1948年，Bristol喺商用車展展出咗可以配單層或雙層巴士車身嘅M型巴士，但係冇投產到。1949年，Bristol發展出Lodekka矮身雙層巴士，並喺1953年開始批量生產，逐漸取代咗K型巴士嘅地位。Bristol K型最終喺1957年停產，前後近廿年出產嘅新車都賣嗮畀英國本土嘅巴士公司。

The Bristol K Web Site

巴士型號